CELEX: 62015CN0324
Language: mt
Date: 2015-06-30 00:00:00
Title: Kawża C-324/15 P: Appell ippreżentat fit-30 ta’ Ġunju 2015 minn Hitachi Chemical Europe GmbH u Polynt SpA mis-sentenza mogħtija mill-Qorti Ġenerali (Il-Ħames Awla) fit-30 ta’ April 2015 fil-Kawża T-135/13: Hitachi Chemical Europe GmbH, Polynt SpA u Sitre Srl vs L-Aġenzija Ewropea għas-Sustanzi Kimiċi (ECHA)

21.9.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 311/25
            
         Appell ippreżentat fit-30 ta’ Ġunju 2015 minn Hitachi Chemical Europe GmbH u Polynt SpA mis-sentenza mogħtija mill-Qorti Ġenerali (Il-Ħames Awla) fit-30 ta’ April 2015 fil-Kawża T-135/13: Hitachi Chemical Europe GmbH, Polynt SpA u Sitre Srl vs L-Aġenzija Ewropea għas-Sustanzi Kimiċi (ECHA)
   (Kawża C-324/15 P)
   (2015/C 311/31)
   Lingwa tal-kawża: l-Ingliż
   
      Partijiet
   
   
      Appellanti: Hitachi Chemical Europe GmbH u Polynt SpA (rappreżentant: C. Mereu, avukat)
   
      Partijiet oħra fil-proċedura: L-Aġenzija Ewropea għas-Sustanzi Kimiċi (ECHA), Sitre Srl, REACh ChemAdvice GmbH, New Japan Chemical, Ir-Renju tal-Pajjiżi l-Baxxi, Il-Kummissjoni Ewropea
   
      Talbiet
   
   
               —
            
            
               tannulla s-sentenza tal-Qorti Ġenerali fil-Kawża T-135/13; u
            
         
               —
            
            
               tannulla d-deċiżjoni kkontestata jew sussidjarjament, tibgħat il-kawża lura quddiem il-Qorti Ġenerali sabiex tiddeċiedi r-rikors għal annullament tal-appellanti; u
            
         
               —
            
            
               tikkundanna lill-appellata tbati l-ispejjeż ta’ dawn il-proċeduri, inklużi l-ispejjeż quddiem il-Qorti Ġenerali.
            
         
      Aggravji u argumenti prinċipali
   
   L-appellanti ssostni li, inkwantu ċaħdet ir-rikors għall-annullament tad-deċiżjoni kkontestata, il-Qorti Ġenerali kisret id-dritt Komunitarju. B’mod partikolari, l-appellanti ssostni li l-Qorti Ġenerali wettqet numru ta’ żbalji fir-raġunament u fl-interpretazzjoni tagħha tal-qafas legali kif applikabbli għas-sitwazzjoni tal-appellanti. Dan wassal lill-Qorti Ġenerali sabiex twettaq l-iżbalji ta’ liġi li ġejjin:
   
               —
            
            
               Il-Qorti Ġenerali għamlet dikjarazzjonijiet kontradittorji u żbaljati fir-rigward tal-ħtieġa li titqies l-istima tar-riskji skont l-Artikolu 57(f) tar-REACH (1), u dan wassal għal interpretazzjoni żbaljata tagħha.
            
         
               —
            
            
               Il-Qorti Ġenerali għamlet dikjarazzjonijiet kontradittorji u tbiegħdet minn ġurisprudenza stabbilita dwar l-istatus u l-piż ta’ dokumenti ta’ gwida fl-interpretazzjoni tat-tifsira ta’ “livell ta’ tħassib ekwivalenti” fl-Artikolu 57(f) tal-istess regolament.
            
         
               —
            
            
               Il-Qorti Ġenerali bbażat ruħha b’mod żbaljat fuq l-Artikolu 60(2) tar-REACH u dan wassal għal motivazzjoni insuffiċjenti.
            
         
               —
            
            
               Il-Qorti Ġenerali applikat it-test legali żbaljat meta ċaħdet l-argumenti marbuta mal-espożizzjoni tal-ħaddiema u tal-konsumaturi, b’mod li applikat b’mod żbaljat l-Artikolu 57(f).
            
         Għal dawn ir-raġunijiet, l-appellanti ssostni li s-sentenza tal-Qorti Ġenerali fil-Kawża T-135/13 u kif ukoll id-deċiżjoni kkontestata għandhom jiġu annullati.
   
      (1)  Regolament (KE) Nru 1907/2006 tal-Parlament Ewropew u tal-Kunsill, tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/67/KEE, 93/105/KE u 2000/21/KE tal-Kummissjoni, ĠU L 396 p. 1